12.1.2022
DA
Den Europæiske Unions Tidende
C 15/183 Torsdag den 20. maj 2021
29. minder om, at Kommissionen i øjeblikket gennemgår alle afgørelser om tilstrækkeligheden af beskyttelsesniveauet, der er vedtaget i henhold til direktiv 95/46/EF; understreger, at Kommissionen bør anvende de strengere standarder, der er fastsat i GDPR og Domstolens domme i Schrems I og II, for at vurdere, om tredjelandets myndigheder yder et beskyttelsesniveau, der i det væsentlige svarer til niveauet i GDPR, herunder med hensyn til adgang til effektive retsmidler og beskyttelse mod tredjelandets myndigheders uretmæssige adgang til personoplysninger; opfordrer indtrængende Kommissionen til straks at færdiggøre sin gennemgang og tilbagekalde eller suspendere enhver foreløbig GDPR-afgørelse, hvis den mener, at det pågældende tredjeland ikke yder et i det væsentlige tilsvarende beskyttelsesniveau, og hvis situationen ikke kan afhjælpes; 30. mener, at Biden-administrationen gennem udnævnelsen af en erfaren ekspert i beskyttelse af personoplysninger som chefforhandler vedrørende efterfølgeren til værnet om privatlivets fred gav udtryk for at ville finde en løsning med hensyn til dataoverførsler på det kommercielle område mellem EU og USA som en prioritet; forventer, at dialogen mellem Kommissionen og dens amerikanske modparter, som blev indledt lige efter Domstolens dom, intensiveres i de kommende måneder; 31. opfordrer Kommissionen til ikke at vedtage nogen ny afgørelse om tilstrækkeligheden af beskyttelsesniveauet i relation til USA, medmindre der indføres meningsfulde reformer, navnlig af nationale sikkerhedshensyn og til efterretningsformål, hvilket kan opnås gennem en klar, juridisk holdbar, gennemførlig og ikkediskriminerende reform af USA's lovgivning og praksis; gentager i den forbindelse betydningen af solide garantier vedrørende offentlige myndigheders adgang til personoplysninger; opfordrer Kommissionen til at omsætte sine »geopolitiske ambitioner« til praksis ved at håndhæve en databeskyttelse i USA og andre tredjelande, der i det væsentlige svarer til databeskyttelsen i EU; 32. anbefaler, at de nationale databeskyttelsesmyndigheder suspenderer overførslen af personoplysninger, som kan være genstand for amerikanske offentlige myndigheders adgang, hvis Kommissionen skulle vedtage en ny afgørelse om tilstrækkeligheden af beskyttelsesniveauet i relation til USA uden sådanne meningsfulde reformer; 33. glæder sig over, at Kommissionen følger kriterierne i artikel 29-Gruppens Reference vedrørende et tilstrækkeligt beskyttelsesniveau (18) i henhold til GDPR (som godkendt af Databeskyttelsesrådet) og i Databeskyttelsesrådets henstilling nr.
01/2021 om henvisning til tilstrækkelighed i henhold til direktivet om retshåndhævelse (19); mener, at Kommissionen ikke bør acceptere kriterier, der er lempeligere end disse, når den vurderer, om et tredjeland er berettiget til en afgørelse om tilstrækkeligheden af beskyttelsesniveauet; noterer sig, at Databeskyttelsesrådet for nylig har ajourført sine henstillinger om de europæiske væsentlige garantier for overvågningsforanstaltninger i lyset af Domstolens retspraksis (20); o o
o
34. pålægger sin formand at sende denne beslutning til Kommissionen, Det Europæiske Råd, Rådet for Den Europæiske Union, Det Europæiske Databeskyttelsesråd, medlemsstaternes nationale parlamenter, Amerikas Forenede Staters Kongres og regering samt Det Forenede Kongeriges parlament og regering.
(18) (19) (20)
https://ec.europa.eu/newsroom/article29/item-detail.cfm?item_id=614108 https://edpb.europa.eu/our-work-tools/our-documents/recommendations/recommendations-012021-adequacy-referential-underlaw_da https://edpb.europa.eu/our-work-tools/our-documents/recommendations/recommendations-022020-european-essentialguarantees_da